  Анжелика Тихонова корреспондент 17-тӥ инвожое Ижкарын фольклоръя но этнографияя «Мерас» огъя элькун сайтэн тодматон ортчиз. Сое Удмуртиысь фольклор архивъёсты одӥг интыын огазеян понна кылдытӥзы. Ужрадэ ивортодэтъя «Удмуртия» агентстволэн корреспондентэз но пыриськиз. 2020-тӥ арын Калык творчествоя элькун юртлэн «Мерас» ӵектосэз Владимир Потанинлэн фондысьтыз грант утӥз. Сайтэз кылдытон но тырмытон бордын Калык творчествоя элькун юртысь ӧнерчиос но элькунысь тодосчиос: фольклористъёс Галина Глухова но Галина Шушакова, музыковедъёс Ирина Пчеловодова но Ирина Нуриева, этномузыколог Екатерина Софронова, этнохореолог Андрей Прокопьев, киужъёсъя ӧнерчи Елена Байкова – ужазы. Ӵектосэн Калык творчествоя элькун юртлэн директорез Светлана Кайсина кивалтӥз. Озьы ик ужъемышсы ӧз пӧрмысал SMM-ӧнерчитэк но кылысь кылэ берыктӥсьтэк, дизайнертэк, программисттэк. Ваньзылэн соослэн тыршемзылы луыса кылдӥз  сайт, кытын Удмуртиысь вань 25 ёросъёс, 13 пӧртэм калык творчество амалъёс но 160 арбери но арберилыктэм мерас объектъёс возьматэмын. Вань ивортонъёс удмурт, ӟуч, англи кылъёсын гожъямын. «Мерас» сайтэн тодматон 9 фото Сайтэ пырыса, шаермылэн интерактивной картаысьтыз пӧртэм ёросъёсты, нош ёросъёсысь – гуртъёсты шедьтыны луэ. Кулэзэ бырйыса, отын гожтэм материалъёсын тодматскыны, со сяна, трос мукет ивор тодыны. Ӵектосэз Калык творчествоя элькун юртысь методист Вероника Фёдорова гожтӥз. Солы музыковед Ирина Пчеловодова юрттӥськиз. Нош фольклоръя но этнографияя сайт кылдытыны малпан тодмо удмурт егит тодосчи, кырӟась Николай Анисимов сётӥз. Со куштӥз мыным сайт, шуиз, учкы, кыӵе тунсыко сайт. Со украинско-венгерской, мадьяръёслэн вал сайтсы, кытын туж грамотно украинской фольклорной материал бичамын вал. Мыным со потӥз туж тунсыко, мон сое туж кема малпай, удмуртъёслы но кулэ, дыр, таӵе, асьме республикае шуыса. Озьы улыса-улыса, аръёс ортчыса, та вуиз Вероника Фёдорова, «Мерас» ӵектослэн авторезТуннэ нуналлы сайтэ Калык творчествоя элькун юртлэн архивысьтыз 2012-тӥ арысен материалъёс но Удмурт кун университетлэн архивысьтыз материалъёс пыризы. Ми туж оскиськом, эшшо но азьлогес но гожъям материалъёсты оцифровать карыны но отчы поттыны быгатом шуыса. Ми пӧртэм фондъёсты огазеяны турттӥськом, выжыкылъёс тани, шуом, мадиськонъёс милям удмурт кун университетлэн фондысьтыз ини поттэмын. Соослэн туж тунсыко материалъёссы 1980-тӥ аръёсысь но, 1970-тӥ аръёсысь но кыллё на. Вераськыны кулэ но огъя ужаны Вероника Фёдорова, «Мерас» ӵектослэн авторезОзьы ик, Вероника Фёдорова оске, азьланяз сайтэ удмурт сям-йылолъёсты, кырӟанъёсты, эктонъёсты но мукетсэ поттам сяна, со пыр элькунамы улӥсь вань калыкъёслэн лулчеберетэнызы тодматыны быгатозы - ӟучъёслэн, поръёслэн, бигеръёслэн, кряшенъёслэн, бесерманъёслэн но мукетъёсызлэн. Ужзэс азинтон понна, выль ӵектос но гожтыны малпанзы вань. Ми ум малпаське сое быдтыны. Ми туж оскиськом, со йылтэм-пумтэм луоз. Ми сое азьланьтом но азьланьтом, юнматом но юнматом. Отын тросаз материал луоз Вероника Фёдорова, «Мерас» ӵектослэн авторезӴектосэн кӧня ке тодматскыны вуттэм ини Удмуртиысь фольклорист, кылосбур тодосъя доктор Татьяна Владыкина. Журналистъёсын вераськыкуз со пусйиз, али сайтэ материал вылтӥз-вылтӥз гинэ пыртэмын на шуыса. Азьланяз трос ужано на, та уж туж кулэ маке шуыса вераз. Асьмелэн ведь со узырлыкмы со бордын, асьмелэн улэп на фольклормы, шуом, гуртъёсын. Но экспедициос котькуд гуртэ уг вуо, экспедициос уг вуо котькуд адями доры, кинлэн пушказ вань на, кинлы пыӵамын на фольклор. Соин ик таӵе проект быгатоз улӟытыны-а, мар-а, лыдэ басьтыны, перепись шуыны луоз, перепись лэсьтыны асьме традиционной культуралы Татьяна Владыкина, фольклорист, кылосбур тодосъя докторТодосчилэн кылъёсызъя, сайтын эктон-кырӟанъёс, сям-йылолъёс сяна, одно ик киужъёс но мед луозы. Со сяна, отчы архивъёсын кыллись материал гинэ ӧвӧл, улонэ пыӵам, калыкын али пумиськылӥсь кырӟанъёс, эктонъёс но мукетыз пырыны кулэ. Татьяна Владыкина пусйиз, али сям-йылолъёсъя тросгес ивор люканы кулэ. Но, видео, аудио гожтэм бере, сое соку ик интернетэ поттоно ӧвӧл. Уго со шугъяськон кылдытэ. Пуштроссэ, дунлыксэ валатэк удмуртъёсты аламаен верасьёс пумисько. Соин ик нырысь ужез рос-прос лэсьтоно, видеолы валэктон гожтоно, паспортизация пыр ортчоно. Тани со материалъёслы, кудъёссэ бичазы та адямиосмы, кудъёсыз проектэ пыриськизы, соослы ведь выльысь описание лэсьтоно луиз ваньмызлы. <…> Со лошъяське интернетын, нош кыӵе солэн пуштросэз, мар солэн дунлыкез, со сярысь адямиос уг тодо, шуэрско, учко, удмуртъёс сыӵеесь-таӵеесь шуыса. Сыӵе югдур медаз луы, сое грамотно, туж эскерскыса, рос-прос лэсьтыны кулэ Татьяна Владыкина, фольклорист, кылосбур тодосъя докторӴектос туж умой, сое азьланьтоно, со бордын ужано, пусйиз тодосчи.  «Мерас» ӵектосэн тодматон ужрадэ трос гинэ калык люкаськиз. Куноосты дӥсь возьматӥсьёс, «Азвесям», Post-dukes, Иван Белослудцев, Юлия Павлова но мукетъёсыз шулдыртӥзы.  Быдэсак ужрадэз «ДаурТВ» интернет-телевидение гожтыса кельтӥз.    Тегъёс: Мерлык Лулчеберет Ижкар Удмуртия йӧскалыклулчеберет удмуртъёс этнография фольклор  